IMF ชี้ “ดอยซ์แบงก์” ยังไม่จำเป็นต้องรับเงินช่วยเหลือเพื่อพยุงกิจการ
IMF ชี้ "ดอยซ์แบงก์" ยังไม่จำเป็นต้องรับเงินช่วยเหลือเพื่อพยุงกิจการ
6 ต.ค. 2559

กองทุนการเงินระหว่างประเทศ (IMF) เปิดเผยว่า ดอยซ์แบงก์ ธนาคารรายใหญ่ของเยอรมนี ยังไม่จำเป็นต้องรับเงินช่วยเหลือเพื่อพยุงกิจการ อย่างไรก็ตาม IMF มองว่า ดอยซ์แบงก์ควรต้องปรับปรุงรูปแบบการดำเนินงาน เนื่องจากรูปแบบการดำเนินงานของดอยซ์แบงก์นั้น มีการพึ่งพาพอร์ตสินทรัพย์ที่มีมูลค่าสูง
ปีเตอร์ แดทเทลส์ รองผู้อำนวยการ IMF กล่าวว่า ดอยซ์แบงก์ และธนาคารรายอื่นๆในยุโรป ควรสร้างความเชื่อมั่นให้กับนักลงทุนว่า รูปแบบการดำเนินธุรกิจของธนาคารนั้นสามารถรับมือกับความเสี่ยงต่างๆที่เกิดขึ้นจากคดีความทางกฎหมาย โดยขณะนี้นักลงทุนเริ่มไม่มั่นใจในศักยภาพการทำกำไรของดอยซ์
เนื่องจากปัจจัยหลายด้าน รวมถึงภาวะเศรษฐกิจชะลอตัว อัตราดอกเบี้ยที่อยู่ในระดับต่ำมาก และการที่ดอยซ์แบงก์ถูกกระทรวงยุติธรรมสหรัฐสั่งให้จ่ายค่าปรับมูลค่าสูงถึง 1.4 หมื่นล้านดอลลาร์ เพื่อยุติการสอบสวนในคดีที่เกี่ยวข้องกับการจำหน่ายหลักทรัพย์ที่มีสัญญาจำนองค้ำประกัน (MBS) ซึ่งเป็นต้นเหตุของวิกฤตการเงินโลกในปี 2551
หนังสือพิมพ์ Der Platow Brief ของเยอรมนีรายงานว่า ดอยซ์แบงก์กำลังเจรจากับกระทรวงยุติธรรมสหรัฐเพื่อลดค่าปรับจาก 1.4 หมื่นล้านดอลลาร์ สู่ระดับ 4-5 พันล้านดอลลาร์ในช่วงสิ้นเดือนนี้